
Látogató és ki-állított objektum: pillantás és érintés a jelentéstulajdonításban (Múzeumelméleti vázlat)

Dolgozatomban múzeumi látogató és ki-állított objektum kapcsolatteremtését vizsgálom a tapintásban: szükséges-e, hasznos-e és lehetséges-e az érintés a múzeumi jelentésadásban? Bemutatom, hogy milyen szerepe van a tapintásnak múzeumtörténeti, múzeumelméleti és gyakorlati keretek között, és ez hogyan vezet az igaziság illúziójának fogalmához. Ezzel a fogalommal és a mögötte rejtőző gyakorlattal támasztom alá, hogy a látogatói és kurátori igények összeérnek; hogy a múzeumban a kiállított tárgyak megértéséhez a tapintás elengedhetetlen fontosságú megismerési mód; ezzel indoklom a múzeumi érintés szükségszerűségét, és ugyanakkor ezzel támasztom alá tiltását is. Hogy ezt az ambivalenciát kiküszöböljem, dolgozatom végén megnevezek négy lehetőséget, amelyek kielégíthetik a látogatók érintésre való igényét, táplálják a múzeum igaziság illúzióját, és műtárgyvédelmi szempontból is elfogadhatóak.
A témát az eddigi – mind empirikus, mind szakirodalmi – adatgyűjtésem alatt megismert elméletek és gyakorlatok keresztmetszetében mutatom be. Írásomat úgy állítottam össze, hogy az olvasót végigvezetem a múzeumelméleti tézisektől és alapfogalmaktól, illetve saját kutatásaim alapjától – a tárgy és ember kapcsolatától – kezdve egészen a tapintás általi jelentéstulajdonítás tárgy- és látogatóbarát gyakorlati megvalósíthatóságáig. Az volt a célom ennek a dolgozatnak a megírásával, hogy rávilágítsak a történelem során változó múzeumi diskurzusok mai múzeumi gyakorlatra tett hatására, és bebizonyítsam, hogy a kortárs muzeológia újító gyakorlatait a korábbi elméletek öröksége nem hátráltatja, hanem éppen segíti.



